Jaanong ngwaga ke wa 539 B.C.E. Babelona o ole, mme Dario wa Momeda o setse a busa bogosi jwa Bakaladia. Daniele o rapela Jehofa gore nagagae ya gagwe e tsosolosiwe. Fa a ntse a rapela, Jehofa o romela moengele Gabariele gore a dire gore Daniele a “nne le temogo le go tlhaloganya” kaga go tla ga Mesia. (Daniele 9:20-25) Dingwaga di a feta mme jaanong re mo ngwageng wa 536/535 B.C.E. Go na le masalela a a boetseng Jerusalema. Mme tiro ya go aga tempele e a ganediwa. Seno se dira gore Daniele a tshwenyege. O rapela ka kgang eno, mme Jehofa o romelela Daniele moengele wa maemo a a kwa godimo. Fa a sena go nonotsha le go kgothatsa Daniele, moengele yono o anela boporofeti jo bo bontshang kgosi ya bokone le kgosi ya borwa di lwela go busa. Kgotlhang ya dikgosi tseno tse pedi e simolola ka nako ya fa bogosi jwa ga Alexander yo Mogolo bo ne bo kgaogantswe bojenerale ba gagwe ba banè go fitlha ka nako ya fa Kgosana e Kgolo Mikaele ‘a tla bo a ema.’—Daniele 12:1.